31.3.2006		Dnro 22/61/06

Oikeusministeriö
PL 25
00023  VALTIONEUVOSTO

Viite: Oikeusministeriön lausuntopyyntö 22.3.2006 (OM 6/481/2006)

Asia: Valtakunnansyyttäjänviraston lausunto ehdotuksesta hallituksen esitykseksi rikoslain
         50 luvun muuttamisesta

	Esityksessä ehdotetaan, että huumausainerikosten yrityksen rangaistavuutta laajennetaan ja että oikeushenkilön rangaistusvastuu ulotetaan huumausainerikoksiin. Lisäksi ehdotetaan säädettäväksi uusi törkeää huumausainerikoksen edistämistä koskeva rangaistussäännös. Ehdotuksella pannaan Suomessa täytäntöön Euroopan unionin neuvoston 25.10.2004 tekemä puitepäätös laittoman huumausainekaupan rikostunnusmerkistöjä ja seuraamuksia koskevien vähimmäissääntöjen vahvistamisesta. Puitepäätöksen kansallinen täytäntöönpano edellyttää sanottujen muutosten tekemisen Suomen lainsäädäntöön. Osa muutoksista toteutetaan sosiaali- ja terveysministeriössä valmisteltavana olevalla uudella huumausainelailla ja samassa yhteydessä rikoslain 50 luvun 1 §:ään ja 5 §:ään tehtävillä muutoksilla.  

	Esityksessä on käyty läpi puitepäätöksen artiklat peilaten niitä tällä hetkellä jo voimassa oleviin säännöksiin. Puitepäätöksen artiklojen vertailu voimassa olevaan lainsäädäntöön on tehty kattavasti ja seikkaperäisesti. Esityksessä ehdotetut lainsäädäntömuutokset ovat kannatettavia samoin kuin kannanotot siitä, milloin lainsäädäntötoimenpiteitä ei tarvita. 

	Ehdotetun säännösmuutoksen yksityiskohtaiset perustelut ovat selkeästi kirjoitetut. Niissä annetaan riittävät tulkintasuositukset säännösten soveltamistilanteita ajatellen. 

	Valtakunnansyyttäjänvirastolla ei ole huomauttamista ehdotukseen.     	

	Apulaisvaltakunnansyyttäjä 	Jorma Kalske

	Valtionsyyttäjä		Leena Metsäpelto	

	+	Albertinkatu 25 A  PL 333	(	Puh 010 362 0800
	00181  HELSINKI	Fax 010 362 0888